П О К А Н А

за участие в интердисциплинарната

Втора национална конференция

„Индия в българската наука“

Организира се по инициатива на Клуб „Приятели на Индия“ в сътрудничество с Българската академия на науките и Софийския университет „Св. Климент Охридски“ и с подкрепата на Посолството на Р Индия в София.

Посвещава се на 70-годишнината от обявяването на Независимостта на Индия.

България и Индия имат традиционни приятелски отношения и дългогодишни връзки в областта на науката. Български изследователи на индийската литература и езици, философия, история, култура, изкуства, традиционна медицина и други са част от академичната общност на институти на Българската академия на науките и на наши университети в София и страната. Български учени са участвали заедно с индийски колеги в значими авангардни проекти в сферата на нанотехнологиите, физика на материалите, лазерните науки, космическите изследвания, слънчевата енергия, биотехнологиите и др. Повече от тридесет години в Софийския университет „Св. Климент Охридски“ съществува специалност Индология, която обучава в бакалавърска, магистърска и докторска степен и се развива успешно и като изследователско средище.

Клуб „Приятели на Индия“ инициира първата национална конференция „Индия в българската наука“ през 1997 г. по повод 50-ата годишнина от Независимостта на Индия. Конференцията бе осъществена съвместно с Българска академия на науките и Центъра за източни езици и култури на Софийския университет „Св. Климент Охридски“ с участието на повече от 50 български изследователи от различни академични институции и сфери.

Днес Индия е сред най-бързо развиващите се икономики в света с растяща глобална роля и активна политика за развитие на науката. Организираме Втората национална конференция „Индия в българската наука“ в стремеж да дадем форум на достиженията на свързаните с Индия български изследователи и вярвяме, че тя ще поощри понататъшното развитие на българо-индийските академични връзки. Тематичният и исторически обхват са максимално отворени, така че да провокират изследователския интерес в широк кръг от научни полета, както и представяне на резултати от вече реализирани и текущи съвместни научни проекти.

Втората национална конференция „Индия в българската наука“ ще се проведе на **15-16 юни 2017 г.** в голямата зала на централната сграда на Българска академия на науките.

Каним всички, които желаят да участват да изпратят до **31 март 2017 г.** заявка за участие с е-адрес за контакт и трите си имена, звание, длъжност, месторабота, заглавие и резюме (до 300 думи) на доклада – всичко на български и на английски език. 

От организаторите

Е-адрес за контакт:  ibn2@abv.bg

Инициативен комитет:

Даниела Кънева, председател на Клуб „Приятели на Индия“

проф. Александър Федотов, Софийски университет „Св. Климент Охридски“ – ЦИЕК

акад. Никола Съботинов, Българска академия на науките

чл. кор. Андрей Даниел, Национална художествена академия, БАН

проф. Милена Братоева, СУ – специалност Индология, Катедра „Класически Изток“

доц. Иванка Влаева, Югозападен университет „Неофит Рилски“

доц. Андроника Мартонова, БАН – Институт за изследване на изкуствата